Klan Kosova

Klan Kosova është një kanal televiziv privat kabllor me seli në Prishtinë, Kosovë. U themelua më 2 dhjetor 2008 dhe transmetimin e filloi më 17 shkurt 2009 (në përvjetorin e parë të Pavarësisë së Kosovës).  ka rreth 250 punonjës. Kanali është ndër transmetuesit më të njohur privatë në Kosovë.

TV Klan i Shqipërisë pas 11 vitesh operim në Kosovë, duke parë interesimin e qytetarëve, ishte vazhdimisht i pranishëm në Kosovë në mbulimin e ngjarjeve të mëdha, por edhe të jetës së përditshme, dhe vendosi që degën e tij në Prishtinë ta kthejë në televizion të ri, i cili u themelua nën mbikëqyrjen e Aleksandër Frangajt.

Veçmas prodhimeve të saj, Klan Kosova transmeton edhe seriale vendore, si dhe seriale të huaja nga Turqia dhe SHBA.

 Historia 

Klan Kosova filloi transmetimet në vitin 2009 me simbolikën e shënimit të njëvjetorit të shpalljes së pavarësisë së Kosovës, nën pronësinë e Aleksandër Frangajt të TV Klanit. Ishte bashkëpunim mes TV Klanit dhe gazetarit Baton Haxhiu, që u bë drejtor i përgjithshëm. Rrjeti televiziv shqiptar i dhuroi Klan Kosovës pajisjet e vjetra për përdorim në studiot e veta. Duke vepruar nga rruga Hyzri Talla në qendër të Prishtinës, transmetuesi shfrytëzoi maksimalisht hapësirat e ngushta 11×6 m2 me kushtet e kufizuara. 

Ai u kyç në frekuencat satelitore në muajin nëntor 2009. 

Në 2015, Klan Kosova shpërnguli zyret e veta tek ish-Fabrika e Amortizatorëve afër Fushë Kosovës, në një objekt të ndërtuar nga materialet e ricikluara. Shpërngulja erdhi bashkë me fillimin e transmetimit në cilësi të lartë të figurës.

Në mars 2020, si drejtor i përgjithshëm erdhi Adriatik Kelmendi, i cili e drejtoi mediumin deri në mes të vitit 2023, duke i shtuar edhe radion Klan Kosova FM.

Në 2022, pasi u siguruan të drejtat e transmetimit nga Banijay Rights për reality shown e mirënjohur Big Brother VIP për Kosovën, Klan Kosova njoftoi që Big Brother VIP Kosova do të debutonte në këtë kanal nga 5 dhjetori 2022.

Emisionet
Programacioni i Klan Kosovës përfshin një varg të gjerë të emisioneve të drejtpërdrejta dhe të xhiruara paraprakisht, edicione të lajmeve, programeve shoqëro-ekonomike dhe zbavitëse (filma, sport, etj.).

 Ditaret e lajmeve 
Klan Kosova ka katër edicione të lajmeve - në orën 11:00, 13:00, 15:00 dhe lajmet qendrore në orën 20:00. Cikli informativ poashtu mbaron me Edicioni Special në orën 23:00. Këto përfshijnë lajme të përditshme rreth mjedisit politik, ekonomik, kulturor dhe shoqëror në Kosovë. Programet japin informacione edhe për ngjarjet kryesore në të gjitha pjesët e botës.

 Programe të tjera 
 Big Brother VIP Kosova
 Ora 7
 Ora e Pasdites
 Privé
 Minuta e Fundit
 Info Magazine
 Familja ime
 Ju Flet Prishtina
 Sports Show
 Kiks Kosova
 Çka ka shpija? (shpërngulur nga RTK)
 Rubikon me Adriatik Kelmendin (shpërngulur nga KTV)
 Pasion e Profesion
 Shija e Anës
 Sol me Adelina Hasani
 Kosova Today
 DPT Te Fidani (shpërngulur nga ATV)
 Fol me Arin
 Hallakamë
 Weekend

 Polemikat 

 Pezullimi i çertifikatës së biznesit dhe pronësia e paqartë 
Pas një hetimi nga portali KosovaNews dhe Ministria e Industrisë, Ndërmarrësisë dhe Tregtisë (MINT), çertifikata tregtare e Klan Kosovës u pezullua më 14 qershor 2023 nën dyshime të keqpërdorimit të detyrave zyrtare, si dhe keqpërdorimit të autorizimeve ekonomike. U kuptua nga Agjencia e Regjistrimit të Bizneseve të Kosovës (ARBK) që mediumi dhe pronari u regjistruan në dokumente si biznes me seli në "Pejë, Serbi" dhe "Gjakovë, Serbi". Të nesërmen hoqi dorë drejtori i përgjithshëm i televizionit, Adriatik Kelmendi. Meqë Klan Kosova konsiderohet të jetë pronë e përbashkët me operatorin Artmotion, u pezullua eventualisht çertifikata e biznesit edhe për të. Vendimi shkaktoi debat të fortë mes shoqërisë civile të Kosovës, ku edhe u vu në pikëpyetje besueshmeria e televizionit për shkak të mënyrës si ishte regjistruar ku paraqiste Kosovën si pjesë të Serbisë, si dhe komunitetit ndërkombëtar gazetaresk, duke ia zënë vëmendjen vendeve te Kuintit që shprehën "shqetësim të thellë" rreth këtyre ngjarjeve. 

Protestat nisën me një aksion simbolik përgjatë katër transmetuesve privatë (T7, RTV21, TV Dukagjini, dhe Kanal10), si dhe vet Klan Kosovës, që afishuan më 19 qershor 2023 për pesë minuta në orën 20:00 mesazhin "Demokracia vdes në errësirë" (sloganin e gazetës The Washington Post). Kryeministri i Kosovës, Albin Kurti, tha për vendimin e MINT-it në X që vendimi nuk cenonte të drejtën e pluralizmit medial, dhe se "demokracia sulmohet edhe kur tregtarë të fuqishëm e shkelin ligjin për përfitim financiar". Punonjësit e Klan Kosovës dhe pjesëtarët e Asociacionit të Gazetarëve të Kosovës (AGK) dolën në protestë ndaj vendimit më 31 korrik 2023. 

Gjykata Komerciale e shqyrtoi vendimin në gusht 2023, dhe e shtyu vendimin e MINT-it për pezullimin e çertifikatës, duke thënë se Klan Kosova i ka bërë përmirësimet e nevojshme të dokumenteve. Vendimi u anulua pas një padie ndaj ARBK-së më 13 mars 2024 dhe përditësimit të të dhënave të biznesit.

 Akuza kundër-konkurrencë 
Televizioni ka qenë subjekt i kritikës ndaj vetvetes dhe kompanisë simotër Artmotion në 2021, kur u shkëput nga operatorët e mëdhenj kabllor, dhe të drejtat e transmetimit iu shitën vetëm me kusht që t'i blejnë edhe kanalet e Artmotion-it bashkë me të. Një gjë e tillë e shqetësoi Komisionin e Pavarur për Media mes ankesave nga shikuesit, duke sygjeruar se Klan Kosova po shkelte rregulloren e KPM-së për të shtypur konkurrencën.

Akuza për lidhje me shtetin serb

Përveç çështjeve ligjore, një pjesë e publikut dhe e opinionit mediatik në Kosovë akuzoi Klan Kosovën për "lidhje të mundshme me shtetin serb", duke e bazuar këtë në mënyrën e regjistrimit të biznesit ku në dokumente figuronin adresa si “Pejë, Serbi” dhe “Gjakovë, Serbi”. Kritikët e interpretuan këtë si tregues të ndikimeve të jashtme mbi televizionin, ndërsa drejtuesit e mediumit e cilësuan si gabim teknik të sistemit të regjistrimit të bizneseve. Më 22 korrik 2025, Klan Kosova paditi Albin Kurtin, me arsyetimin se kryeministri kishte deklaruar se Klan Kosova është e Serbisë dhe iu referua si "Klan Serbia".

 Shiko edhe 
 Artmotion
 Radiotelevizioni i Kosovës
 ATV (Kosovë)
 Kanal10

Lidhje të jashtme
Faqja zyrtare
Klan Kosova në Twitter

 Referime 

Kategoria:Stacione televizive në Kosovë
Kategoria:Themelime në 2009
Kategoria:Radio në internet